
Naslov: Prvi pridelovalec penin na Dolenjskem

Napoved za voditelja:

Okoli Martinovega se povsod govori o moštu in vinu ter običajih, ki so povezani s tem največjim praznikom vinogradnikov in vinarjev. V naslednjem prispevku pa bomo govorili o nečem, kar je sicer narejeno iz vina, ni pa vino. Gre seveda za penine. Obiskali smo namreč najstarejšega pridelovalca penin na Dolenjskem, ki jih je začel pridelovati pred četrt stoletja.

T- Z Rajca GORAN ROVAN /

X- Snemalec in montažer Jože Grajžl /

Prvo penino je Rudi Kos pridelal iz cvičkove osnove leta 1986, tako da se lahko upravičeno pohvali, da je prvi pridelovalec penin na Dolenjskem. Začel je s 500 steklenicami Črnega kosa.

T- RUDI KOS /
X- pridelovalec penin /

»Ker sem bil nekak samouk, sem se začel na svojih lastnih napakah učit. Danes je seveda to veliko lažje, ker je vmes minilo že veliko let in sem določene pomanjkljivosti odpravu. Tako, da mislim, da je danes ta penina primerljiva z ostalimi v Sloveniji.«

Družina Kos zdaj pridela že 5000 steklenic letno. Poleg rdeče je seveda največ penin iz belih sort grozdja. Rudi uporablja klasično metodo pridelave, to pomeni vsaj 9 mesecev zorenja v steklenici, njegova skrivnost pa je v sestavi, saj je v vinu kar pet sort grozdja.

T- RUDI KOS /
X- pridelovalec penin /

»Penine je relativno težko proizvajat, ker so pač določene zahteve, se pravi osnovno vino mora imeti neke parametre, se pravi zelo pomembno je tuki alkohol, kisline in pa ne sme vsebovat prevelke količine žvepla.«

Svoje znanje in izkušnje je prenesel na številne pridelovalce penin v Sloveniji in v tujini. Kosovih penin ne boste našli v trgovinah, zgolj v nekaterih lokalih na Dolenjskem in v Posavju, sicer pa kupci prihajajo kar k njemu v klet in to vse leto. 

T- RUDI KOS /
X- pridelovalec penin /

»Leta nazaj se je glavnina penine prodala pred novim letom in za novo leto, danes je pa to tako, da se, da je penina zamenjala že kot aperitiv mnoge žgane pijače, kar si štejem tudi sam za zasluge tuki v Posavju.«

Rudi Kos je svoje znanje in izkušnje pridobival tako v Slovinu kot v Vinu Brežice, zdaj pa je kot tehnolog zaposlen v cvičkovi kleti Kmečke zadruge Krško. Seveda pa penine prideluje v svojem prostem času, pri čemer mu pomaga vsa družina.

